b'\n_START_ARTICLE_\nBengali viigipuu\n_START_PARAGRAPH_\nBengali viigipuu ehk baanian (Ficus benghalensis, s\xc3\xbcnon\xc3\xbc\xc3\xbcm Ficus indica) on viigipuu perekonda kuuluv puuliik. Viigipuu perekond kuulub mooruseliste sugukonda, mis omakorda kuulub roosilaadsete seltsi._NEWLINE_Puul on tugevad \xc3\xb5hujuured, millest moodustuvad tihti uute t\xc3\xbcvedena funktsioneerivad t\xc3\xbcvijuured, mille otsad v\xc3\xb5ivad ulatuda maapinnast \xc3\xbcles ja \xc3\xbcksiti j\xc3\xa4tta mulje eraldi puust. Sedamoodi v\xc3\xb5ib vana paljut\xc3\xbcveline puu moodustada terve salu.  _NEWLINE_Baaniani puitu kasutatakse tarbepuiduna. Bengali puu annab omap\xc3\xa4rast looduslikku saadust \xe2\x80\x93 \xc5\xa1ellakit, seda tekitavad tillukesed punased lakit\xc3\xa4id (Kerria lacca), kes noortest v\xc3\xb5rsetest mahla imedes eritavad kaitsevarjuks kummitaolist vedelikku._NEWLINE_Maailma suurim baanian on Thimmamma Marrimanu, mis asub Anantapur-i linnas (el. 261\xc2\xa0000 in.), mis omakorda asub u. 25 km Kadiri linnast (el. 125\xc2\xa0000) Andhra Pradeshi osariigis Indias. Puu v\xc3\xb5restiku ulatus on 19\xc2\xa0107\xc2\xa0m\xc2\xb2 ehk 4,721 aakrit. Thimmamma Marrimanu puud peetakse Indias p\xc3\xbchaks puuks (hiiepuuks), mille juurde r\xc3\xa4ndab palju naisi ja neide, sest puud peetakse viljakuss\xc3\xbcmboliks._NEWLINE_Puu ingliskeelse nimetuse banyan j\xc3\xa4rgi nimetati AT&T UNIX System V jaoks arendatud Banyan VINES v\xc3\xb5rguoperatsioonis\xc3\xbcsteem.'